Informácia o dopadoch zavedenia dokladov európskeho formátu na štátny rozpočet

Slovenská republika sa podľa Zmluvy o pristúpení k Európskej únii 2004 stala členskou krajinou Európskej únie 1. mája 2004. Slovenská republika prijala vo vzťahu k Európskej únii v prístupovom procese k Európskej únii a následne podľa Zmluvy o pristúpení k Európskej únii 2004 záväzok vydávať nové doklady formátu EÚ. 
Z dôvodu prijatia týchto záväzkov je nevyhnutné zmeniť celý systém vydávania dokladov formátu Európskej únie zo súčasného decentralizovaného systému s vydávaním a personalizáciou  papierových dokladov na pracoviskách Policajného zboru na celom území Slovenskej republiky na centralizované riešenie personalizácie dokladov na jednom mieste v Národnom personalizačnom centre Ministerstva vnútra Slovenskej republiky v Bratislave. Tento proces nebolo možné zabezpečiť súčasným informačným systémom a technologickou infraštruktúrou Ministerstva vnútra Slovenskej republiky. Je preto nevyhnutné vytvoriť novú technologickú architektúru systémov Ministerstva vnútra Slovenskej republiky potrebných na vydávanie osobných dokladov. 
V rezorte ministerstva vnútra je potrebné zabezpečiť komplexné riešenie, ktoré pokryje celú šírku vydávania dokladov od prijatia žiadosti a zberu údajov od občanov, výrobu dokladu, skladovanie, personalizáciu čistopisu dokladu, prepravu a výdaj občanom, vrátane sledovania životného cyklu dokladov, ochranu osobných údajov, kontrolu pravosti dokladov vo vnútrozemí a na štátnych hraniciach Slovenskej republiky. 
Samotné vydávanie nových dokladov je podmienené vybudovaním Národného personalizačného centra Ministerstva vnútra Slovenskej republiky, vybudovaním jednotných pracovísk vydávania dokladov, vybudovaním technologickej infraštruktúry výpočtového strediska Ministerstva vnútra Slovenskej republiky a  s tým súvisiacim zabezpečením hardweru a softwaru, dobudovaním komunikačnej siete MV NET, personálnym obsadením a zabezpečením čistopisov dokladov. 
V rámci schváleného rozpočtu kapitoly Ministerstva vnútra Slovenskej republiky boli v rokoch 2003-2004 vyčlenené finančné prostriedky v celkovej sume 416 658 tis. Sk s cieľom vytvorenia základných predpokladov a podmienok na vydávanie niektorých osobných dokladov k termínu 1.5.2004.
Na zabezpečenie komplexného riešenia vydávania osobných dokladov v zmysle odporúčania legislatívy Európskej únie je potrebné vyčleniť pre kapitolu Ministerstvo vnútra Slovenskej  republiky  ďalšie finančné prostriedky v celkovej sume cca 1 842 800 tis. Sk nad 
rámec prostriedkov uvažovaných na roky 2005-2007 vo východiskách rozpočtu verejnej správy, schválených uznesením vlády SR číslo 582/2004. 

Technologickú architektúru jednotlivých projektov Ministerstva vnútra Slovenskej republiky potrebných na komplexné zabezpečenie realizácie osobných dokladov formátu Európskej únie možno charakterizovať nasledovne:

1)	Národné personalizačné centrum Ministerstva vnútra Slovenskej republiky
Národné personalizačné centrum Ministerstva vnútra Slovenskej republiky (ďalej len „NPC“) sa začalo budovať v roku 2004 s cieľom centrálne zabezpečiť personalizáciu dokladov Slovenskej republiky formátu EÚ podľa požiadaviek Európskej únie. NPC sa nachádza v areáli Strednej odbornej školy Policajného zboru v Devínskej Novej Vsi. V NPC sa realizuje personalizácia, vstupná a výstupná kontrola a príprava personalizovaných dokladov na distribúciu na jednotné pracoviská v Slovenskej republike, ako aj skladovanie dodaných čistopisov jednotlivých druhov dokladov.
V záujme zabezpečenia vydávania vodičských preukazov od 1. mája 2004 boli na základe zmluvy s dodávateľom vytvorené podmienky pre činnosť personalizačného pracoviska na vydávanie vodičských preukazov.
 V súvislosti s vydávaním cestovných dokladov formátu Európskej únie od 1. januára 2005 je potrebné vytvoriť podmienky pre rozšírenie personalizačného pracoviska na vydávanie cestovných dokladov. Predpokladané náklady na tento projekt sú približne 360 mil. Sk s tým, že definitívne náklady budú upresnené až po ukončení verejného obstarávania. 
Od 1. januára 2006 bude v súvislosti s vydávaním nových občianskych preukazov formátu Európskej únie potrebné dobudovať personalizačné pracovisko na vydávanie občianskych preukazov. Predpokladané náklady na tento projekt sú cca 210 mil. Sk. . 
Navrhovaný rozsah  finančných prostriedkov bude použitý na nákup personalizačných liniek na personalizáciu dokladov, vytvorenie aplikačného programového vybavenia na riadenie procesu personalizácie a jeho on-line pripojenie na aplikačného programové vybavenie registra obyvateľov a správnych agend a jednotných pracovísk, vrátane služieb s tým súvisiacich (školenia personálu a pod.)

2)  Jednotné pracovisko vydávania dokladov
Nevyhnutnosť vybudovania jednotných pracovísk vydávania dokladov  vyplýva z  jednotnej koncepcie vydávania dokladov formátu Európskej únie na území Slovenskej republiky. V súčasnosti   sú vytvorené podmienky pre činnosť 80 jednotných pracovísk, ktoré poskytujú občanom služby spojené s vydaním vodičských preukazov. Jednotné pracoviská prijímajú žiadosti o vydanie dokladu, overovanie totožnosti občana, snímanie fotografie, podpisu  a následné vydanie personalizovaného dokladu občanovi. 
V súvislosti s vydávaním cestovných dokladov formátu Európskej únie od 1. januára 2005 je potrebné rozšíriť a strojnásobiť kapacitu jednotných pracovísk. Predpokladané náklady na tento projekt sú cca 360 mil. Sk. 
Od 1. januára 2006 bude v súvislosti s vydávaním nových občianskych preukazov formátu Európskej únie opäť zvýšiť  kapacitu jednotlivých pracovísk s tým, že predpokladané náklady na tento projekt sú cca 150 mil. Sk.  Tieto finančné prostriedky budú  okrem rozšírenia kapacity jednotných pracovísk použité aj na  dopracovanie agendy cestovných dokladov a občianskych preukazov do aplikačného programového vybavenia na jednotných pracoviskách.

3) Výpočtové stredisko
Obsahom projektu je vybudovanie integrovaného riešenia technologickej infraštruktúry pre vývoj a prevádzku informačných systémov Ministerstva vnútra Slovenskej republiky vrátane súvisiacich prác a konsolidácie údajovej základne. Základnou požiadavkou je technologicky centralizovaný systém správy a prevádzky, 24 hodinová dostupnosť údajov a vysoká bezpečnosť. Výpočtové stredisko zabezpečuje prevádzku registra obyvateľov a aplikácie správnych agend.
V súvislosti so zabezpečením vydávania vodičských preukazov od 1. mája 2004 bolo na základe zmluvy s dodávateľom od roku 2003 vybudované výpočtové stredisko v Banskej Bystrici. Náklady na jeho vybudovanie a zabezpečenie potrebnými technickými zariadeniami predstavujú 229 mil.  Sk, ktoré sú splatné v priebehu rokov 2003 – 2006. 
V nadväznosti na  vydávanie cestovných dokladov formátu Európskej únie od 1. januára 2005 je potrebné z dôvodu spracovania rozšíreného množstva dát rozšíriť kapacitu výpočtového strediska upgradom serverov, diskových polí, archivačného systému a riadenia prevádzky. Predpokladané náklady na tento projekt sú cca 150 mil. Sk. 

Od 1. januára 2006 bude v súvislosti s vydávaním nových občianskych preukazov formátu Európskej únie nevyhnutné zvýšiť  kapacitu výpočtového strediska . Predpokladané náklady na tento projekt sú cca 60 mil. Sk.  
V priebehu roku 2005 bude nevyhnutné zabezpečiť aj  vybudovanie záložného výpočtového strediska v obmedzenej funkcionalite, pre zabezpečenie prevádzky kľúčových registrov a evidencií a ochranu údajov pred stratou v prípade havarijného stavu výpočtového strediska v Banskej Bystrici, alebo iných nepredvídaných udalostí. Predpokladané náklady na tento projekt sú cca 210 mil. Sk. 

4)  Bezpečnosť prenosu a spracovania údajov
Bezpečnostný systém prenosu a spracovania údajov zabezpečí ochranu osobných údajov snímaných na jednotných pracoviskách a spracovávaných vo výpočtovom stredisku proti zneužitiu alebo pozmeneniu. Zároveň zabezpečí bezpečné pripojenie jednotlivých užívateľov do systému s jednoznačným overením osoby, ktorá vykonala zadanie, prípadne zmenu osobných údajov, alebo vydanie dokladu.
V súvislosti s vydávaním cestovných dokladov formátu Európskej únie od 1. januára 2005 sa  predpokladá vyčleniť prostriedky v sume cca 120 mil. Sk.

5) Register obyvateľov a správne agendy 
Register obyvateľov a správne agendy sú základom štátneho informačného systému. Predstavujú ucelenú databázu údajov o obyvateľoch Slovenskej republiky a sú nevyhnutnou súčasťou technologickej architektúry systémov Ministerstva vnútra Slovenskej republiky potrebných na vydávanie osobných dokladov.
V súvislosti so zavedením vydávania ďalších dokladov je potrebné rozšíriť register obyvateľov 
•	o funkcionalitu potrebnú pre komunikáciu s jednotnými pracoviskami rozšírenými pre vydávanie cestovných dokladov a identifikačných kariet
•	o funkcionalitu jednotných pracovísk potrebnú pre vydávanie cestovných dokladov
•	o modul správnej agendy cudzincov
•	o prepojenie so systémom pre vydávanie zbrojných preukazov a zbrojných pasov
•	o funkcionalitu riešenia havarijných stavov a pre použitie v záložnom výpočtovom stredisku.
Predpokladané náklady na rozšírenie predstavujú cca 50 mil. Sk.

6)  Komunikačná sieť
Úlohou komunikačnej siete je pokryť požiadavky na vzájomnú komunikáciu jednotlivých informačných systémov, ako aj prepojenie na externé systémy. Komunikačná sieť musí spĺňať mimoriadne nároky na bezpečnosť vzhľadom na citlivosť údajov, ktoré ňou prechádzajú. Nevyhnutnou požiadavkou vzhľadom na zvýšené objemy prenášaných dát je zvýšiť výkonnosť a spoľahlivosť komunikačnej infraštruktúry.
Od 1. mája 2004 bolo potrebné zabezpečiť zvýšenie prenosovej kapacity a rýchlosti 48 telekomunikačných okruhov. Mesačné výdavky na prevádzku prestavujú 1,8mil. Sk, čo za obdobie od  1.5.2004 do 31.12.2004  predstavuje 14,4 mil. Sk. 
Od 1. januára 2005 sa v súvislosti so zavedením vydávania nových cestovných dokladov predpokladá  zvýšiť  rýchlosť  okruhov na dvojnásobok, čo by znamenalo ročné prevádzkové náklady vo výške 43,2mil. Sk. 
Od 1. januára 2006 sa predpokladajú v súvislosti so zavedením vydávania nových občianskych preukazov zvýšené ročné výdavky o 21,6 mil. Sk.
	Prehľad výdavkov súvisiacich so zabezpečením vydávania osobných dokladov podľa jednotlivých projektov je uvedený v tabuľke č. 1 predkladaného materiálu.

	Náklady na čistopisy dokladov a predpokladané príjmy štátneho rozpočtu
Slovenská republika sa v rámci integračného procesu k vstupu do Európskej únie zaviazala implementovať právne predpisy Európskej únie upravujúce bezpečnostné prvky a vydávanie dokladov. Na základe tohto záväzku boli k 1. máju 2004, t. j. ku dňu vstupu Slovenskej republiky do Európskej únie, zabezpečené nasledovné doklady:
-	povolenie na pobyt vo forme nálepky
-	povolenie na pobyt vo forme ID karty
-	formulár pre udelenie víza
-	víza 
-	európsky zbrojný pas
-	vodičský preukaz.

a)	Povolenie na pobyt vo forme nálepky
Tieto doklady  sa vydávajú  od 1. mája 2004 v súlade s Nariadením ES č. 1030/2002 Rady z 13. júna 2002 k jednotnému stvárneniu povolení na pobyt pre občanov tretích krajín. 
Povolenie na pobyt vo forme nálepky sa vydáva cudzincovi, ktorému bolo udelené povolenie na prechodný pobyt.
 	Do konca roka 2004 sa predpokladá vydať 20.000 ks týchto dokladov.  V rokoch 2005 – 2007 sa predpokladá vydať 50.000 ks týchto dokladov. 

b)	Povolenie na pobyt vo forme ID karty
Tieto doklady sa vydávajú od 1. mája 2004 v súlade s Nariadením ES č. 1030/2002 Rady z 13. júna 2002 k jednotnému stvárneniu povolení na pobyt pre občanov tretích krajín. Doklad o povolení na pobyt vo forme identifikačnej karty vystaví policajný útvar:
•	cudzincovi, ktorému bolo udelené povolenie na trvalý pobyt, 
•	občanovi členského štátu Európskeho hospodárskeho priestoru prihlásenému na trvalý pobyt,
•	cudzincovi, ktorý je rodinným príslušníkom občana členského štátu Európskeho hospodárskeho priestoru a ktorému bolo udelené povolenie na trvalý pobyt,  
•	príslušníkovi ozbrojených síl, civilnej zložke ozbrojených síl alebo ich rodinným príslušníkom,  ktorí majú právo na pobyt na základe Zmluvy medzi štátmi, ktoré sú členmi Severoatlantickej zmluvy a inými štátmi zúčastnenými v Partnerstve za mier 
•	cudzincovi, ktorému bol udelený azyl.
	Od 1. mája 2004 do 19. júla 2004 bolo vydaných 4.503 ks týchto dokladov. Do konca roka 2004 sa predpokladá vydať 13.000 ks týchto dokladov.  V  rokoch 2005 – 2007 sa predpokladá vydať 35.000 ks týchto dokladov. 

c) Víza
Víza sa vydávajú od 1. mája 2004 v súlade s Nariadením ES č. 1683/95 Rady z 29. mája 1995 o jednotnom stvárnení víz. Na základe kúpnej zmluvy na dodanie víz vo forme nálepky a formulára na víza Slovenskej republiky formátu Európskej únie zabezpečilo Ministerstvo vnútra Slovenskej republiky 1.500 ks predmetných dokladov.

d)	Formulár pre udelenie víza
Formulár pre udelenie víza sa vydáva od 1. mája 2004 v súlade s Nariadením Rady (ES) 333/2002 z 18. februára 2002 o formuláre na udelenie víza, ktorý udeľujú členské štáty držiteľovi  cestovného  dokladu,  ktorý  príslušný  členský  štát  neuznáva.  Na základe kúpnej zmluvy na dodanie víz vo forme nálepky a formulára na víza Slovenskej republiky formátu Európskej únie zabezpečilo Ministerstvo vnútra Slovenskej republiky 2.000 ks formulárov.
Od  1. mája 2004 do 19. júla 2004 neboli vydané žiadne takéto doklady, pričom sa do konca roka 2004  predpokladá vydať 500 ks týchto dokladov.  V rokoch 2005 – 2007 sa predpokladá vydať 1 500 ks týchto dokladov.

e)	Európsky zbrojný pas
Európsky zbrojný pas sa vydáva od 1. mája 2004 v súlade so smernicou Rady ES č. 91/477/EHS z 18.júna 1991 o kontrole nadobúdania a držania zbraní. Na základe kúpnej zmluvy na dodanie európskych zbrojných pasov zabezpečilo Ministerstvo vnútra Slovenskej republiky 50 000 ks.
Od 1. mája 2004 do 19. júla 2004 bolo vydaných 300 ks týchto  dokladov. V  rokoch 2005 – 2007 sa predpokladá vydať 30 000 ks týchto dokladov. 

f)	Vodičský preukaz
Tieto doklady sa vydávajú v zmysle smernice Rady 91/439/EHS o vodičských preukazoch v znení smernice 96/47/ES a v súlade s normami ISO 7810 a ISO 7816-1. Na základe kúpnej zmluvy na dodanie vodičských preukazov zabezpečilo Ministerstvo vnútra Slovenskej republiky  1 200 000 ks.
Od 1. mája 2004 do 30. júna 2004 bolo vydaných 23.715 ks týchto dokladov. Do konca roka 2004 sa predpokladá vydať 154 000 ks týchto dokladov.  V rokoch 2005 – 2007 sa predpokladá vydať 900 000 ks týchto dokladov.

g)	Cestovný pas
Slovenská republika sa v rámci integračného procesu k vstupu do Európskej únie zaviazala realizovať požiadavky a odporúčania týkajúce sa zabezpečenia vyššej bezpečnosti a  ochrany nových  cestovných dokladov stanovených Rezolúciou zástupcov vlád členských štátov, ktorí sa zišli v rámci Rady zo 17. októbra 2000, ktorou sa menia a dopĺňajú rezolúcie z 23. júna 1981, z 30. júna 1982, zo 14. júla 1986 a z 10. júla 1995 pokiaľ ide o ochranné znaky pasov a iných cestovných dokladov (2000/C 310/01) s termínom začatia vydávania 1. januára 2005 (materiál CONF- Sk 31/02) a v  súlade s  hodnotením od Poslednej správy Misie Slovenskej republiky pri Európskych spoločenstvách č. 7613/2002 BESMII zo dňa 9.10.2002. Realizácia tohto záväzku je nevyhnutne podmienená   prijatím   zmien   a  doplnkov   súčasnej   platnej   právnej  úpravy.  Uznesením  vlády Slovenskej republiky č. 470 zo dňa 11. júna 2003 k návrhu projektu nových cestovných dokladov Slovenskej republiky formátu Európskej únie bol schválený zámer projektu nových cestovných dokladov. Predpokladaná cena za čistopis cestovného dokladu je cca 300,- Sk. V rokoch 2005 – 2007 sa predpokladá vydať celkom 2,25 milióna cestovných dokladov. 

h)	Občiansky preukaz
Vydávanie občianskeho preukazu formátu Európskej únie je potrebné podľa Rezolúcie zástupcov vlád členských štátov, ktorí sa zišli  v  rámci Rady zo 17. októbra 2000, ktorou sa menia a dopĺňajú rezolúcie z 23. júna 1981, z 30. júna 1982, zo 14. júla 1986 a z 10. júla 1995 pokiaľ ide o ochranné znaky pasov a iných cestovných dokladov (2000/C 310/01), zabezpečiť od 1. januára 2006.
Pre rok 2004 bolo zabezpečených 599 999 ks čistopisov dokladov, 579 999 ks hologramov a 579 999 ks laminovacej fólie. V roku 2004 a 2005 sa bude naďalej vydávať občiansky preukaz s vkladanou fotografiou. 
Od 1. januára 2006 začne Slovenská republika vydávať občianske preukazy vo forme polykarbonátovej karty ID1. V rokoch 2006 – 2007 predpokladáme vydať ročne 1,3 milióna občianskych preukazov.
Prehľad nákladov na čistopisy osobných dokladov je uvedený v tabuľke č. 2 predkladaného materiálu.
x   x   x

Zabezpečenie komplexnej realizácie projektov súvisiacich s vydávaním osobných dokladov v zmysle požiadaviek a odporúčaní  Európskej únie si v podmienkach rezortu Ministerstva vnútra Slovenskej republiky vyžiada celkové náklady cca 2 783 140 tis. Sk, z čoho 940 340 tis. Sk je zabezpečené v rozpočte kapitoly na roky 2003-2007. 
Na zabezpečenie nových cestovných dokladov formátu Európskej únie je potrebné vyčleniť ďalšie prostriedky v celkovej sume  1 842 800 tis. Sk na roky 2005-2007 nad rámec rozpočtu kapitoly Ministerstvo vnútra Slovenskej republiky.
Na základe dohody podpredsedu vlády a ministra financií s ministrom vnútra budú tieto zvýšené náklady rozpočtovej kapitoly Ministerstva vnútra Slovenskej republiky v ďalšej etape prác na návrhu  rozpočtu verejnej správy na roky 2005-2007 pokryté zvýšením limitu výdavkov o sumu 600 mil. Sk/ročne, t.j. celkom o 1 800 mil. Sk s tým, že uvedené  zvýšenie 
bude  v oblasti príjmov kompenzované úpravou novely zákona č. 381/1997 Z. z. o cestovných dokladoch v znení neskorších predpisov tak, že sa predmetnou novelou upraví zákon o správnych poplatkoch v oblasti zvýšenia správnych poplatkov za vydávanie cestovných dokladov o príslušnú infláciu. Týmto Ministerstvo vnútra Slovenskej republiky zabezpečí zvýšenie príjmov štátneho rozpočtu o príslušnú sumu zvýšených výdavkov rezortu.

V tejto informácii nie sú uvedené náklady na zavedenie biometrie do jednotlivých dokladov formátu Európskej únie, nakoľko Európska komisia neprijala príslušné smernice.